DA Den Europæiske Unions Tidende CE 84/694

(2004/C 84 E/0780)

SKRIFTLIG FORESPØRGSEL E-0887/04

af Bob van den Bos (ELDR) til Kommissionen

(22. marts 2004)

Om: Helbredsmæssige følger af import af stuefugle

Som følge af de seneste tilfælde af fjerkræpest i adskillige sydøstasiatiske lande har Kommissionen stoppet al import af stuefugle fra Cambodia, Indonesien, Japan, Laos, Pakistan, Kina, Sydkorea, Thailand og Vietnam. Forbudet har øjeblikkelig virkning og skal være gældende i seks måneder indtil den 15. august 2004.

Vil Kommissionen under importstoppet foretage en risikovurdering af de eventuelle følger, som handelen med stuefugle kan have for spredningen af fjerkræpest? Vil Kommissionen også foretage en cost-benefit-analyse af importstoppet med hensyn til handelen med stuefugle?

Hvordan sikrer Kommissionen, at de karantæne- og sundhedskontroller, der foretages i eksportlandene på den ene side, og de check, der foretages ved indførslen i EU på den anden side, er tilstrækkelige til at sikre, at sygdomme som for eksempel fjerkræpest ikke kommer ind i EU?

Svar afgivet på Kommissionen vegne af David Byrne

(23. april 2004)

En hidtil uset epidemi af højpatogen aviær influenza er i udbrud i visse asiatiske lande og har allerede medført tab af over 100 mio. stykker fjerkræ og kostet flere hundrede mennesker livet. Endnu mere bekymrende er det, at Verdensundhedsorganisationen (WHO) har udsendt en advarsel om, at den nuværende situation i Asien, på grund af den særlige undertype af det pågældende virus, kan udløse en epidemi hos mennesker med alvorlige sundhedsmæssige og socioøkonomiske konsekvenser for hele verden.

På grund af de yderst alvorlige konsekvenser, som indslæbning af dette sygdomsagens i EU kan få, har Kommissionen truffet en række sikkerhedsforanstaltninger, herunder stop af import af stuefugle fra de berørte lande. Alle foranstaltninger vedtaget af Kommissionen har opnået fuld støtte fra medlemstaterne i Den Stående Komité for Fødevarekæden og Dyresundhed (SCOFCAH).

Kommissionen vurderer i øjeblikket de seneste udbrud af fugleinfluenza på verdensplan. På baggrund af disse undersøgelser og videnskabelige udtalelser vil Kommissionen udarbejde et forslag til en revideret lovgivning om bekæmpelse af denne sygdom, som vil blive forelagt Rådet og Parlamentet i 2004.

I overensstemmelse med Kommissionens meddelelse om konsekvensanalyse (1) vil dette forslag være ledsaget af en udvidet konsekvensanalyse. I forbindelse med denne vil Kommissionen evaluere såvel risici som omkostninger og fordele ved de hidtidige og fremtidige foranstaltninger i forbindelse med denne sygdom. Det kan allerede nu forudsiges, at det ofte vil være meget vanskeligt eller endog umuligt at foretage en præcis evaluering, hvilket skyldes dette sygdomsagens hurtigt skiftende og uforudsigelige natur, videnskabelig usikkerhed og manglende oplysninger om mange relevante emner, herunder de risici, som stuefugle og handel med stuefugle udgør. Derfor er det nødvendigt at overveje, hvilke beskyttelsesforanstaltninger der er mest hensigtsmæssige på europæisk plan.

De foranstaltninger, der i overensstemmelse med Kommissionens beslutning 2000/666/EF af 16. oktober 2000 om dyresundhedsmæssige betingelser og udstedelse af sundhedscertifikat ved indførsel af fugle, bortset fra fjerkræ, samt karantænebetingelser (2) er truffet til forebyggelse af indslæbning af højpatogen aviær influenza via import af stuefugle, evalueres løbende af Kommissionen via SCOFCAH.

Hidtil er der ikke konstateret højpatogen aviær influenza hos fugle i karantæne. Takket være foranstaltningerne er der imidlertid påvist andre eksotiske fuglevira, hvis spredning i EU man således har forhindret.

På basis af den aktuelle viden og erfaring mener Kommissionen derfor, at de nuværende forsigtighedsregler — om nødvendigt suppleret med særlige beskyttelsesforanstaltninger i lighed med dem, der for nylig blev vedtaget i forbindelse med situationen i Asien — er de bedst egnede til at beskytte EU mod uønskede sygdomsagenser, herunder fjerkræpest. Desværre lever vi ikke i en risikofri verden, og derfor kan det ikke udelukkes, at et sådant virus forsætligt eller uforsætligt indslæbes, skønt alle nødvendige forholdsregler er truffet.

(1) KOM(2002) 276 endelig udg.

(2) EFT L 278 af 31.10.2000.